Die Vroueblad kuier by Die Gereformeerde Kerk Randburg | Vroueblad
Saamgestel deur Ankie de Klerk
Ons kuier hierdie maand by die susters van die Gereformeerde Kerk Randburg.
Hierdie gemeente se lidmate woon hoofsaaklik in die voorstede wat in die noordelike helfte van groter Johannesburg lê. Weens die kerk se geskiedenis van verskeie gemeentes wat saamgesmelt het, is die koshuisinwoners van die Universiteit van Johannesburg en dele van die middestad egter ook ingesluit.
Verskeie bedieninge en uitreik-aksies maak Randburg 'n baie dinamiese gemeente. Met rondom tweeduisend lidmate is hierdie gemeente die grootste in Klassis Groter Johannesburg. Die gemeente het 5 predikante: Ds. Kruger de Kok by Canada Waters in London, Ds. Kwena Semenya wat by die Diepslootgemeente is en en dii. Charl van Rooy, Thomas Dreyer en Joop van Schaik) wat binne die gemeentegrense self werksaam is.
By monde van Lorraine Nel, Henriëtte Vlok, Gerda Naudé en Magda Botha, wat vir ons die volgende artikel help saamstel het, hoor ons hoe die susters se Vrouediensgroep (kortweg VDG), hulle gawes in diens van hulle Koning, Jesus Christus, gebruik.
Ons as gemeente in Randburg se doelwit is om 'n "lidmaatgemeente" te wees. Elke gemeentelid moet dus mekaar dien met sy/haar besondere gawes om sodoende die liggaam van Christus op te bou in liefde. Die predikante en lidmate dien mekaar deur woordverkondiging en toerustingsgeleenthede.
'n Paar gedagtes oor ons Vrouediensgroep: Alhoewel ons werkgroep 'n volledige dagbestuur het, het ons ook 'n werksverdeling gemaak om funksies seepglad te laat verloop. So kan elkeen van die vroue op die diensgroep hulle gawes en talente ten volle gebruik en ontdek! Elke vrou besluit by watter groepie sy wil inskakel, byvoorbeeld: Teereëlings, Verversings, Dekor/Saal beplanning, Media/Bemarking of kaartjieverkope. Elke groepie het dan 'n koördineerder met helpers.
Die strewe van ons VDG is dat die gemeente deur gesellige pitkos-funksies mekaar beter leer ken. Ons reël jaarliks 'n aantal funksies om die doel te bereik. Tydens ons jaarlikse Paas- en Kerssangdienste reël ons 'n gesellige saamkuier met verversings vir die gemeente na die diens.
In Meimaand is dit vir ons 'n voorreg om ons manne met 'n heerlike ontbyt – met pitkos en spreker – te bederf. Ons spreker by hierdie jaar se ontbyt is Brand Pretorius, voormalige Hoof Uitvoerende beampte van Toyota SA en verlede jaar was dit J P Landman, bekende joernalis en sakeman.
In September het ons gewoonlik 'n Dankfees-naweek waarby die hele gemeente betrek word. Ons moedig die verskillende werksgroepe en Bybelstudiegroepe in die gemeente aan om Saterdag kosstalletjies op die kerkterrein te beman. Lidmate het ook die geleentheid om hulle stokperdjies uit te stal en te verkoop. Verder sorg ons vir hope vermaak vir die kinders en daar is 'n oop verhoog vir die talentvolles om hulle gawes met almal te deel. Sondag hou ons Nagmaal en daarna kuier ons lekker met 'n heerlike middagete.
In Oktober bederf ons die dames van die gemeente met 'n damestee. Die tafels word pragtig versier en ons sorg vir 'n gaskunstenaar om die oggend mee af te rond.
As dienende vrouens (Martha's) besef ons watter belangrike rol die vrou in die gemeente speel. Net soos 'n moeder in 'n gesin, fokus ons nie net op onsself as vroue nie, maar eerder op ons rol om die gemeente saam te bind.